ΚΑΝΟΝΙΣΜΌΣ (ΕΚ) αριθ. 446/2008 ΤΗΣ ΕΠΙΤΡΟΠΉΣ της 22ας Μαΐου 2008 για την προσαρμογή ορισμένων ποσοστώσεων τόνου για το 2008, σύμφωνα με το άρθρο 21 παράγραφος 4 του κανονισμού (ΕΟΚ) αριθ. 2847/93 του Συμβουλίου για τη θέσπιση συστήματος ελέγχου που εφαρμόζεται στην κοινή αλιευτική πολιτική Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην κοινή αλιευτική πολιτική (1), και ιδίως το άρθρο 21 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 41/2007 του Συμβουλίου (2) καθόριζε την ποσότητα τόνου η οποία επιτρεπόταν να αλιευθεί από κοινοτικά σκάφη το 2007 στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο. (2) Η Γαλλία και η Ιταλία υπερέβησαν την ποσόστωσή τους για τον τόνο το 2007. (3) Λόγω της εξάντλησης του κοινοτικού μεριδίου τους, απαγορεύτηκε η αλιεία τόνου από σκάφη που φέρουν σημαία ή είναι νηολογημένα στην Κύπρο, στην Ελλάδα, στην Ισπανία, στη Μάλτα ή στην Πορτογαλία βάσει του κανονισμού (ΕΚ) αριθ. 1073/2007 της Επιτροπής (3). (4) Ο κανονισμός (ΕΚ) αριθ. 1073/2007 τέθηκε σε ισχύ πριν η Κύπρος, η Ελλάδα, η Ισπανία, η Μάλτα και η Πορτογαλία εξαντλήσουν τις ποσοστώσεις τους. Οι ποσοστώσεις τις οποίες δεν μπόρεσαν να χρησιμοποιήσουν τα εν λόγω κράτη μέλη το 2007 ανέρχονται σε 438,6 τόνους. (5) Ο κανονισμός (ΕΚ) αριθ. 40/2008 του Συμβουλίου (4) καθορίζει την ποσότητα τόνου η οποία επιτρέπεται να αλιευθεί το 2008 στις εν λόγω περιοχές. (6) Ενδείκνυται να μειωθούν οι ποσοστώσεις της Γαλλίας και της Ιταλίας για τον τόνο για το 2008 και τα αφαιρούμενα ποσά να κατανεμηθούν αναλόγως στα κράτη μέλη που έπαυσαν τις αλιευτικές τους δραστηριότητες πριν από την εξάντληση των ποσοστώσεών τους. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ποσοστώσεις τόνου (Thunnus thynnus) οι οποίες κατανεμήθηκαν στη Γαλλία και στην Ιταλία για το έτος 2008 μειώνονται, και τα αφαιρούμενα ποσά κατανέμονται στην Ελλάδα, στην Ισπανία, στην Κύπρο, στη Μάλτα και στην Πορτογαλία για το 2008, όπως φαίνεται στο παράρτημα. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Μαΐου 2008.

[Source: multi_eurlex | Tokens: 2252]